[pic] | IL-KUMMISSJONI EWROPEA | Brussel 17.12.2010 KUMM(2010) 776 finali KOMUNIKAZZJONI MILL-KUMMISSJONI LILL-PARLAMENT EWROPEW U LILL-KUNSILL dwar il-proċeduri għal skrutinju tal-attivitajiet tal-Europol mill-Parlament Ewropew, flimkien mal-Parlamenti nazzjonali *** WERREJ 1. Introduzzjoni: Il-kwistjoni ta’ skrutinju parlamentari tal-Europol 3 2. Skrutinju parlamentari tal-attivitajiet tal-europol fil-qafas attwali 4 2.1. Il-Parlament Ewropew 4 2.2. Il-Parlamenti Nazzjonali 4 3. Id-dibattitu dwar l-Iskrutinju Parlamentari tal-Europol 4 3.1. Il-pożizzjoni tal-Parlament Ewropew 4 3.2. L-opinjonijiet tal-Parlamenti nazzjonali 4 4. Prospetti għall-Ġejjieni: Il-Europol fil-qafas istituzzjonali ġdid 4 4.1. Il-kwistjoni tal-għoti ta’ poteri ta’ impożizzjoni — Artikolu 88(3) TFUE 4 4.2. Ir-rwol tal-Parlamenti nazzjonali skont it-Trattat ta’ Liżbona 4 5. Konklużjonijiet u rakkomandazzjonijiet 4 5.1. It-twaqqif ta’ forum permanenti konġunt jew interparlamentari 4 5.2. Iktar trasparenza: strateġija ta’ komunikazzjoni ġdida mal-PE u mal-Parlamenti nazzjonali 4 5.3. Separazzjoni tar-rwoli 4 INTRODUZZJONI: IL-KWISTJONI TA’ SKRUTINJU PARLAMENTARI TAL-EUROPOL L-att li jwaqqaf il-Europol huwa d-Deċiżjoni tal-Kunsill tas-6 ta’ April 2009[1]. Dan iħassar il-qafas legali preċedenti, Konvenzjoni li kienet daħlet fis-seħħ fl-1998[2] u ġiet emendata fl-2007 bid-dħul fis-seħħ ta' tliet Protokolli[3]. L-għan tad-Deċiżjoni tal-Kunsill kien, l-ewwel u qabel kollox, li tiġi sostitwita l-bażi legali tal-Europol bi strument iktar flessibbli minn ftehim internazzjonali. It-tieni nett, id-Deċiżjoni tal-Kunsill issostitwiet l-iffinanzjar intergovernattiv b’sussidju direttament mill-baġit tal-Unjoni, b’hekk il-Europol ingħatat status ta’ aġenzija tal-UE. Is-sustanza tal-organizzazzjoni — ċentru ta’ appoġġ Ewropew fl-infurzar tal-liġi għall-ġbir, skambju u analiżi ta’ informazzjoni dwar forom ta’ kriminalità transkonfinali li jaffettwaw żewġ Stati Membri jew iktar — ma nbidlitx bid-Deċiżjoni, minkejja li l-mandat tal-Europol ġie estiż għal kriminalità ‘serja’ minn kriminalità ‘organizzata’. Iddaħħlu xi tibdiliet oħra, imma dawn ma jaffettwawx in-natura fundamentali tal-missjoni tal-Europol, li tibqa’ dik ta’ ċentru ta’ appoġġ fl-infurzar tal-liġi mingħajr poteri ta’ impożizzjoni. Id-Deċiżjoni tal-Kunsill daħlet fis-seħħ fl-1 ta’ Jannar 2010, xahar wara d-dħul fis-seħħ tat-Trattat dwar il-Funzjonament tal-Unjoni Ewropea (minn hawn ‘il quddiem imsejjaħ TFUE). L-Artikolu 88 tat-TFUE jipprovdi reġim legali ġdid għall-Europol. Jistipula li l-Europol għandha titmexxa b’regolament(i) li għandhom jiġu adottati skont il-proċedura leġislattiva ordinarja, jiġifieri permezz tal-kodeċiżjoni. Wieħed mill-aspetti tar-regolament(i) futuri tal-Parlament Ewropew u tal-Kunsill, li fost oħrajn se jistabilixxi l-istruttura u l-funzjonijiet tal-Europol, jirrigwarda l-proċeduri ta’ skrutinju tal-attivitajiet tal-Europol mill-Parlament flimkien mal-Parlamenti nazzjonali. Il-Programm ta’ Stokkolma[4] jistieden lill-Kummissjoni biex tipproduċi dokument ta’ riflessjoni dwar dawn il-proċeduri. Il-futur tal-qafas legali tal-Europol huwa s-suġġett tar-riflessjoni li għaddejja bħalissa, immexxija mill-Kummissjoni, u li tinvolvi l-istituzzjonijiet prinċipali u l-partijiet interessati, b’mod partikulari r-rappreżentanti tal-Parlament Ewropew u tal-Kunsill. Waqt din ir-riflessjoni, l-istituzzjonijiet se jiġu mistiedna biex jagħmlu proposti konkreti dwar kif jistgħu jiġu stabbiliti u implimentati fil-prattika b’effiċjenza l-mekkaniżmi ta’ skrutinju parlamentari b'konformità mal-Artikolu 88 tat-TFUE. Matul dawn l-aħħar għaxar snin, il-Parlament Ewropew (minn hawn 'il quddiem imsejjaħ PE), u partikolarment il-Kumitat tiegħu għal-Libertajiet Ċivili, il-Ġustizzja u l-Affarijiet Interni, ħejja diversi riżoluzzjonijiet u dokumenti oħra ta’ riflessjoni dwar is-suġġett ta’ skrutinju demokratiku. Barra minn hekk, fl-2001 il-Presidenza Svediża ppreżentat inventorju dettaljat tad-dispożizzjonijiet legali eżistenti dwar il-kontroll Parlamentari flimkien ma’ proposti biex jiġi estiż ir-rwol tal-PE fil-qasam tal-Europol[5]. Dawn il-kontribuzzjonijiet użaw bħala referenza d-dispożizzjonijiet tal-Konvenzjoni Europol, kif ukoll il-proposti għal atti tal-Kunsill li stabbilixxew il-Protokolli hawn fuq imsemmija li emendaw il-Konvenzjoni. Barra minn hekk, din il-Komunikazzjoni se tqis il-pożizzjoni tal-PE li esprimiha fil-proposta għal Deċiżjoni tal-Kunsill li tistabblixxi l-Europol. Il-Europol huwa l-ewwel korp Ewropew li jopera fil-qasam tal-koperazzjoni tal-pulizija. Fiż-żmien meta nbeda dan id-dibattitu[6], dan kien qasam prinċipalment iddominat minn deċiżjonijiet meħuda fuq il-livell intergovernattiv, fil-marġini tas-sistema legali tal-Komunità, fejn il-PE kellu poteri limitati ħafna. Inizjalment (skont il-Konvenzjoni oriġinali), is-sorveljanza parlamentari kienet limitata għal rapport speċjali annwali dwar l-attivitajiet tal-Europol ippreżentat mill-Presidenza tal-Kunsill u għal konsultazzjoni fil-każ ta’ emendi fil-Konvenzjoni. Inħass li l-involviment tal-Europol f’attivitajiet tal-pulizija u r-rwol ewlieni tagħha fl-iskambju ta' informazzjoni bejn is-servizzi nazzjonali tal-infurzar tal-liġi, kienu jeħtieġu sorveljanza parlamentari tat-tip li tmur lil hinn mid-dispożizzjonjiet maħsuba fil-Konvenzjoni. L-ipproċessar ta’ informazzjoni, inkluża informazzjoni personali — l-attività prinċipali tal-Europol — għandu potenzjal ta' impatt fuq id-drittijiet fundamentali tal-individwi, b'mod partikulari d-dritt għall-protezzjoni tad-dejta personali tagħhom. Ġie kkunsidrat li sistema ta' kontroll paralmentari msaħħa hija l-mezz biex tittejjeb il-leġittimità demokratika f'dan il-qasam. Din il-Komunikazzjoni tikkunsidra r-riflessjonijiet u l-opinjonijiet espressi fil-passat dwar is-sorveljanza parlamentari tal-Europol u tispjega kif qed isiru bħalissa l-kontrolli fuq l-attivitajiet tal-organizzazzjoni. Fuq dik il-bażi, il-Komunikazzjoni tasal għal konklużjonijiet u tifformula rakkomandazzjonijiet imfassla biex ikunu ta' informazzjoni f'diskussjonijiet futuri. Fost il-proposti mressqa, uħud jistgħu jiġu implimentati fil-qafas eżistenti tal-bażi legali tal-Europol. Oħrajn se jkunu jeħtieġu iktar riflessjoni u jistgħu jkunu kkunsidrati fi Proposta ġdida għal Regolament, inkluż il-bdil tal-bażi legali skont l-Artikolu 88 TFUE, li l-Kummissjoni għandha l-ħsieb li tippreżenta sa mhux iktar tard mill-2013, wara li ssir valutazzjoni tad-Deċiżjoni tal-Kunsill attwali u valutazzjoni tal-impatt. SKRUTINJU PARLAMENTARI TAL-ATTIVITAJIET TAL-EUROPOL FIL-QAFAS ATTWALI Id-Deċiżjoni tal-Kunsill li twaqqaf il-Europol tintroduċi setgħat ġodda għall-PE. Fil-fatt, tibdel b'mod radikali t-termini tar-relazzjoni bejn il-Europol u l-PE. Bl-inkorporazzjoni tal-Europol fil-qafas legali tal-UE, issa l-PE huwa direttament involut fit-tmexxija tal-attivitajiet tal-aġenzija l-ġdida li nħolqot, b’mod partikulari fil-kapaċità tiegħu ta’ fergħa tal-awtorità baġitarja. Il-Parlament Ewropew Il-Proċedura baġitarja F’termini ta’ influwenza parlamentari, l-iktar innovazzjoni notevoli fid-Deċiżjoni tal-Kunsill li twaqqaf il-Europol hija marbuta mal-bdil fl-istatus tal-Europol minn korp intergovernattiv għal aġenzija tal-UE, u dan ifisser li l-iffinanzjar isir direttament mill-baġit tal-Unjoni. Ifisser ukoll li l-Europol hija suġġetta għar-Regolamenti Finanzjarji tal-UE. Fil-kapaċità tiegħu ta’ fergħa tal-awtorità baġitarja, il-PE jista' jkollu impatt dirett fuq l-attivitajiet tal-aġenzija l-ġdida[7]. Barra minn hekk, il-PE huwa responsabbli għall-kontroll tal-baġit[8]. Fuq rakkomandazzjoni tal-Kunsill, il-PE jagħti l-kwittanza lid-Direttur fir-rigward tal-implimentazzjoni tal-baġit. Fuq talba tal-Parlament Ewropew, il-Europol għandha l-obbligu li tgħaddilu kull informazzjoni meħtieġa biex tiġi applikata mingħajr diffikultajiet il-proċedura tal-kwittanza għas-sena finanzjarja li tkun qed tiġi diskussa. Skambji diretti mal-Parlament Ewropew Dispożizzjoni ġdida fid-Deċiżjoni tagħmel possibbli l-iskambji regolari u formali bejn il-PE u l-Europol, billi tagħti lill-PE d-dritt li f’kull ħin jitlob li l-Presidenza tal-Kunsill, iċ-Chairperson tal-Bord ta' Tmexxija u d-Direttur jidhru quddiem il-PE biex jiddiskutu affarijiet li jirrigwardaw il-Europol, filwaqt li tqis l-obbligi ta’ diskrezzjoni u kunfidenzjalità[9]. B’mod sinifikanti, issa hemm l-obbligu li titħares it-talba tal-PE. Din hija wkoll innovazzjoni importanti, peress li d-dispożizzjoni tippermetti lill-PE li jinterpella lid-Direttur b’mod indipendenti. Obbligazzjoni serja bħal din (‘għandha’) hija innovazzjoni importanti fil-qasam tal-Ġustizzja u l-Affarijiet Interni (minn issa ’l quddiem ĠAI). Konsultazzjoni dwar il-miżuri ta’ implimentazzjoni Il-PE għandu jiġi kkonsultat dwar kwalunkwe miżura ta’ implimentazzjoni fil-bażi legali attwali li tieħu l-forma ta’ deċiżjoni tal-Kunsill. Id-Deċiżjoni tal-Kunsill fiha għadd ta’ dispożizzjonijiet dwar l-informazzjoni li għandha tingħata lill-PE. Dawn huma titjib fuq, kif inhu hekk imsejjaħ, il-Protokoll Daniż tal-2003 mdaħħal fil-Konvenzjoni: Informazzjoni mgħoddija lill-PE permezz tal-Kunsill Kull sena, il-Kunsill japprova u jgħaddi d-dokumenti[10] li ġejjin lill-PE għal skop ta’ informazzjoni: - l-abbozz tal-istima tad-dħul u l-infiq, l-abbozz ta’ pjan ta’ stabbiliment u l-baġit finali; - il-programm ta’ ħidma għall-attivitajiet futuri tal-Europol[11]; - ir-rapport ġenerali dwar l-attivitajiet tal-Europol waqt is-sena preċedenti. Informazzjoni lill-PE permezz tal-Korp ta’ Sorveljanza Konġunta[12] Il-Korp ta’ Sorveljanza Konġunta jgħaddi r-rapporti dwar l-attività tiegħu, imħejjija regolarment kull tant żmien, mhux biss lill-Kunsill imma anki lill-PE[13]. Il-Parlamenti Nazzjonali Is-sorveljanza tal-attivitajiet tal-Europol mill-Parlamenti Nazzjonali ssir permezz tal-kontroll tagħhom fuq il-gvernijiet rispettivi, skont ir-regoli kostituzzjonali ta’ kull Stat Membru. Ir-responsabilità għall-iggwidar u s-sorveljanza tal-Europol taqa’ fl-ambitu tal-Bord ta’ Tmexxija tagħha. Il-Bord, li huwa magħmul mir-rappreżentanti tal-Istati Membri, jagħti rapport lill-Kunsill. Il-membri tal-Kunsill inkarigati mill-kwistjonijiet li jirrigwardaw il-Europol, jiġifieri l-Ministri tal-Intern jew tal-Ġustizzja, huma suġġetti għall-kontrolli parlamentari nazzjonali. Kull wieħed minn dawn il-Ministri huwa responsabbli li jipprovdi lill-Parlament nazzjonali tiegħu jew tagħha informazzjoni xierqa dwar il-funzjonament tal-Europol, fl-oqsma fejn hu jew hi jista’ jew tista’ jinżamm/tinżamm responsabbli għall-politika tal-Ministeru fir-rigward tal-Europol. Għaldaqstant diġà qed isir skrutinju tal-Europol mill-Parlamenti nazzjonali. Kif indikat fit-taqsima 3.2 iktar 'l isfel, ir-rapport ta' tħejjija ppreparat mis-Segretarjat tal-Konferenza tal-Kumitati Parlamentari Speċjalizzati fl-Affarijiet tal-Unjoni (minn hawn 'il quddiem imsejħa COSAC) għall-41 konferenza COSAC, jiddeskrivi l-prattiki attwali rilevanti għall-iskrutinju parlamentari tal-Europol[14]. Is-sitwazzjonijiet ivarjaw. Il-kontroll eżerċitat minn uħud mill-assembleji nazzjonali huwa limitat għal skrutinju ad hoc tal-Europol imsejjes fuq dokumentazzjoni, waqt id-diskussjoni ta' atti, pereżempju proposta għal bdil fil-kompetenzi tal-Europol. Ngħidu aħna, id-Deċiżjoni tal-Kunsill li twaqqaf l-Uffiċċju Ewopew tal-Pulizija kienet kwistjoni li kienet teħtieġ skrutinju ex-ante fil-Parlamenti nazzjonali[15]. Parlamenti oħrajn jeżerċitaw id-dritt tagħhom li jżommu l-gvernijiet tagħhom responsabbli f’materji li jirrigwardaw l-UE, bħala mezz biex jiksbu informazzjoni dwar il-Europol fi kwalunkwe ħin ( Chambre des Représentants Belġjana, Sénat Franċiż). Prattiki oħra jinkludu relazzjonijiet diretti bejn il-Parlamenti u r-rappreżentant nazzjonali ta’ pajjiżhom fuq il-Bord ta’ Tmexxija tal-Europol jew fid-diskussjonijiet annwali dwar ir-rapporti dwar il-Europol. Fil-każ tad-Danimarka u l-Irlanda, il-gvernijiet rispettivi jeħtieġilhom jiksbu l-approvazzjoni parlamentari qabel isir ftehim fil-Kunsill dwar il-parteċipazzjoni ta’ pajjiżhom f’miżuri fil-qasam tal-Ġustizzja u l-Affarijiet Interni. Iż-żewġ Parlamenti jiddiskutu l-kwistjonijiet dwar il-Europol jekk dan ikun fuq l-aġenda tal-laqgħa tal-Kunsill tal-ĠAI. Għalhekk, dawn il-Parlamenti xorta jistgħu jkollhom influwenza diretta fuq id-deċiżjonijiet li jirrigwardaw il-Europol. Fir-rigward tal-possibilitajiet ta’ koperazzjoni interparlamentari fil-futur, ir-rapport jagħmel din l-osservazzjoni: ‘Il-Parlamenti Nazzjonali bħalissa jagħmlu skrutinju tal-Europol fi ħdan is-sistemi tagħhom ta’ skrutinju ġenerali tal-Ġustizzja u l-Affarijiet Interni. F’xi każijiet dan jinvolvi l-Kumitati dwar l-Affarijiet tal-UE, u f’każijiet oħrajn il-kumitati speċjalizzati, jew taħlita tat-tnejn.’ ID-DIBATTITU DWAR L-ISKRUTINJU PARLAMENTARI TAL-EUROPOL Il-qafas attwali ta’ skrutinju parlamentari tal-Europol, kif stipulat fit-Taqsima 2, jirrifletti l-iżviluppi storiċi f’dawn l-aħħar għaxar snin fid-dibattitu dwar is-sorveljanza tal-Europol. Din il-Komunikazzjoni tqis ukoll, b’mod speċifiku, l-opinjonijiet li ngħataw fil-passat bil-għan li tinstab sistema xierqa ta’ skrutinju parlamentari tal-Europol. Il-pożizzjoni tal-Parlament Ewropew ►L-opinjonijiet u desiderata fil-passat tal-PE dwar is-suġġett jistgħu jitqassru b’mod ġenerali kif ġej[16]: Dħul fil-liġi Komunitarja u l-iffinanzjar mill-baġit tal-KE Il-PE kemm il-darba talab li l-Europol titmexxa mil-liġi Komunitarja, b’mod partikulari, imma mhux neċessarjament, fil-każ li tikseb setgħat li topera b’mod transkonfinali. Il-PE ppropona wkoll li l-baġit tal-Europol jiġi inkorporat fil-baġit Komunitarju. Peress li l-proċedura biex tiġi emendata l-Konvenzjoni hija twila u diffiċli, il-PE insista li tiġi mibdula b’Deċiżjoni tal-Kunsill. Informazzjoni u konsultazzjoni tal-Parlament Ewropew Tqies li d-dispożizzjoni ta’ (sempliċi) informazzjoni f’rapport annwali speċjali dwar il-ħidma tal-Europol, ma kinitx biżżejjed. Il-PE talab li jkun infurmat regolarment (kull tliet xhur) dwar l-attivitajiet tal-Europol. Barra minn hekk, ħeġġeġ lill-Kunsill biex iqis id-dritt, stabbilit fit-Trattat preċedenti dwar l-Unjoni Ewropea, li jkun infurmat u kkonsultat. B’mod partikulari stenna li jkun ikkonsultat dwar medda sħiħa ta’ kwistjonijiet relatati mat-tħaddim tal-Europol u talab biex l-opinjoni tiegħu tiġi kkunsidrata kif xieraq. Fl-2001, il-PE esprima x-xewqa li jkun ikkonsultat dwar id-definizzjoni tal-oqsma ta' azzjoni prijoritarja tal-Europol. It-tisħiħ tal-proċeduri nazzjonali u Ewropej ta’ kontroll parlamentari L-arranġamenti eżistenti ta’ kontrolli parlamentari nazzjonali ġew deskritti bħala twal u ineffettivi minħabba n-natura intergovernattiva tal-Europol. Il-PE stieden lill-Kunsill biex fi Trattat futur tal-UE jinkorpora dispożizzjonijiet dwar skrutinju parlamentari sħiħ tal-Europol fuq il-livell tal-Unjoni Ewropea. Fl-2001, il-PE stieden lill-Kummissjoni biex tippreżenta proposta għar-reviżjoni tal-Konvenzjoni Europol biex tiġi konformi ma’ standards ogħla ta’ kontroll demokratiku tal-forzi tal-pulizija tal-Istati Membri. B’antiċipazzjoni tal-adozzjoni tad-Deċiżjoni tal-Kunsill, saret sejħa biex ikun hemm proċeduri ta’ skrutinju tal-Europol mill-Parlamenti nazzjonali u mill-PE, li ma kellhomx ikunu inqas ibsin minn dawk applikati fl-emendi għall-Konvenzjoni (proċess ta’ ratifika). L-Istati Membri ġew mistiedna jiddiskutu dwar kif il-Parlamenti nazzjonali tagħhom setgħu jkunu involuti fl-adozzjoni ta’ kwalunkwe emendi li jsiru fid-Deċiżjoni tal-Kunsill dwar il-Europol[17]. Koordinazzjoni interparlamentari u l-eżerċizzju mill-Parlamenti nazzjonali tad-drittijiet eżistenti Il-Parlamenti Nazzjonali tħeġġu biex jikkunsidraw b’mod konsistenti d-dritt u d-dmir tagħhom li jissorveljaw l-azzjonijiet kemm tal-membru nazzjonali tagħhom responsabbli tal-Europol fil-Kunsill u anki tar-rappreżentanti tal-Istati Membri maħtura fuq il-Bord ta’ Tmexxija tal-korp. Dan għandu jsir b’koperazzjoni mill-qrib mal-PE. L-estensjoni tas-setgħat tal-Europol Fir-Riżoluzzjoni 1996, il-PE stieden biex fil-futur ikun hemm reviżjoni tal-Konvenzjoni Europol biex tiġi vvalutata l-possibilità li jingħataw poteri investigattivi lill-Europol, fl-ambitu tal-mandat tagħha. Barra minn hekk, il-PE iffavorixxa l-għotja ta’ poteri ta’ operat (l-interpretazzjoni ta' dan hija 'impożizzjoni') lill-Europol 'jekk tkun suġġetta għal istruzzjonijiet mill-Kummissjoni Ewropea u jekk l-Uffiċċju Ewropew tal-Pulizija jkun responsabbli lejn il-Parlament Ewropew kif ukoll lejn il-Parlamenti nazzjonali.'[18] Iktar tard, il-PE stieden lill-Kunsill biex ma jagħtix poteri ta' operat transkonfinali lill-Europol mingħajr ma jipprovdi mekkaniżmu xieraq ta' skrutinju msejjes fuq il-liġi Komunitarja u li jinvolvi l-PE. Fl-2007, il-PE tenna li l-għoti ta’ poteri ta’ operat xierqa u t-titjib tal-kontroll demokratiku għandhom rabta intrinsika. ►Ingħataw għadd ta’ suġġerimenti konkreti: Rwol tal-kumitat interparlamentari Għandu jkun meħtieġ li l-Presidenza tal-Kunsill, jew ir-rappreżentant tagħha, jidhru quddiem kwalunkwe kumitat konġunt li jista’ jitwaqqaf mill-PE b'koperazzjoni mal-Parlamenti nazzjonali, bil-għan li jiġu diskussi kwistjonijiet relatati mal-Europol. Iktar trasparenza permezz ta' titjib fl-għoti ta' informazzjoni Is-suġġerimenti kienu jinkludu d-dritt li jintalab skambju ta’ opinjonijiet mad-Direttur jew mal-Presidenza tal-Kunsill fuq il-bażi tar-rapport annwali speċjali u tar-rapport dwar il-protezzjoni tad-dejta. Saret proposta biex jiġi introdott dritt formali ta’ stedina tad-Direttur tal-Europol biex jidher quddiem il-Kumitat Parlamentari kompetenti jew tad-Direttur biex jidher fuq inizjattiva tiegħu/tagħha stess. Involviment fil-proċeduri ta' ħatra u ta' tneħħija tad-Direttur Il-PE għandu jkun involut, flimkien mal-Kunsill, fil-proċeduri ta’ ħatra u ta’ tneħħija tad-Direttur u tad-Deputati Diretturi[19]. Skont ir-riżoluzzjoni 1996, l-opinjonijiet tal-PE għandhom 'jitqiesu kif xieraq'. Ir-rappreżentanti tal-PE fuq il-Bord ta’ Tmexxija tal-Europol Barra minn rappreżentant ta’ kull Stat Membru, fost il-membri se jkun hemm żewġ rappreżentanti tal-Kummissjoni u żewġ rappreżentanti tal-PE, kull wieħed bi dritt ta’ vot wieħed[20]. Huwa importanti li wieħed jinnota li t-Tielet Protokoll tal-Konvenzjoni Europol, li daħlet fis-seħħ f'April 2007, ftit introduċiet titjib fir-rigward tad-dritt tal-PE li jiġi infurmat u kkonsultat. B’mod partikulari, il-PE kellu jiġi kkonsultat mill-Kunsill dwar l-adozzjoni ta’ serje ta’ miżuri li jikkonċernaw aspetti differenti tal-operat tal-Europol[21]. Barra minn hekk, ingħatat il-possibilità li l-Presidenza tal-Kunsill, bi jew mingħajr l-assistenza tad-Direttur tal-Europol, tidher quddiem il-PE biex tiddiskuti kwistjonijiet ġenerali relatati mal-Europol[22]. Fi kliem ieħor, ftit mid-dubji espressi mill-PE fis-snin bikrin tal-attività tal-Europol ġew indirizzati permezz ta' dawn l-emendi fil-Konvenzjoni oriġinali. ►Wara li ġie kkonsultat dwar il-proposta tal-Kummissjoni għal Deċiżjoni tal-Kunsill li twaqqaf il-Europol, il-PE ta l-opinjoni tiegħu fir-riżoluzzjoni legislattiva tas-17 ta' Jannar 2008.[23] Meta ressqet il-proposta, il-Kummissjoni inkorporat uħud mir-rakkomandazzjonijiet l-iktar importanti li saru preċedentement mill-PE. Id-Deċiżjoni tal-Kunsill iddaħħal il-Europol fil-qafas istituzzjonali tal-UE f’termini ta’ bażi legali u ffinanzjar. It-tqegħid tal-organizzazzjoni fuq livell Komunitarju jżid l-opportunitajiet għall-kontroll parlamentari, permezz tal-involviment tal-PE fil-proċedura għall-adozzjoni ta’ deċiżjonijiet ta’ implimentazzjoni, permezz tal-konsultazzjoni obligatorja tal-PE u, l-iktar importanti, permezz tar-rwol fundamentali tiegħu fl-adozzjoni tal-baġit, inkluż il-pjan ta’ stabbiliment, kif ukoll il-proċedura tal-kwittanza. B’mod sinifikanti, it-talba għall-introduzzjoni tal-obbligu tal-Presidenza tal-Kunsill, taċ-Chairperson tal-Bord ta’ Tmexxija u tad-Direttur li jidhru quddiem il-PE fuq talba tiegħu stess ‘biex jiġu diskussi kwistjonijiet marbuta mal-Europol’ fl-aħħarnett ġiet imdaħħla fit-test tad-Deċiżjoni tal-Kunsill[24]. Mill-55 emenda mressqa mill-PE rigward aspetti differenti tad-Deċiżjoni proposta, ħarġu tliet gruppi ta' suġġerimenti li jirrigwardaw it-titjib fir-responsabiltà demokratika u t-tmexxija: It-tisħiħ tal-kontroll parlamentari, b’mod partikulari permezz ta’ kumitat interparlamentari Peress li wara li ġew estiżi l-poteri operattivi tal-Europol kien għad hemm xi titjib xi jsir fil-qasam tar-responsabilità demokratika tal-Europol, il-PE talab lill-Europol biex tressaq il-prijoritajiet tagħha għas-sena d-dieħla permezz taċ-Chairman tal-Bord tat-Tmexxija jew tad-Direttur tal-Europol ‘quddiem kumitat konġunt magħmul minn membri tal-PE u membri tal-Parlamenti nazzjonali, sabiex ikun hemm garanzija ta’ dibattitu demokratiku mas-soċjetà ċivili u kontroll aħjar fuq l-attivitajiet tagħha’.[25] Jekk (1) l-abbozz ta’ stima tal-baġit, l-abbozz tal-baġit preliminari inkluż l-istabbiliment ta' pjan u l-baġit finali, (2) programm ta' ħidma għall-attivitajiet tal-Europol fil-futur u (3) rapport ġenerali dwar l-attivitajiet tal-Europol, jitressqu quddiem il-PE, 'li għandu jkollu l-opportunità li jeżaminhom kif xieraq, fejn meħtieġ flimkien mal-Parlamenti nazzjonali’[26], ikun possibbli li jkun involut fi stadju bikri tal-pjanifikazzjoni. It-tressiq tal-abbozz tad-dokumenti ta’ pjanifikazzjoni annwali lill-PE biss (u mhux ukoll lill-Parlamenti nazzjonali) ġie aċċettat, imma biss għal skopijiet ta’ informazzjoni u mhux għal konsultazzjoni. B’dan il-PE jikseb influwenza deċiżiva fil-kuntest tal-proċedura baġitarja. Il-Kunsill ma aċċettax l-idea ta’ obbligu ta’ dehera quddiem kumitat interparlamentari, u għalhekk ma ġietx riflessa fit-test tad-Deċiżjoni. Barra minn hekk, Kumitat ta’ dan it-tip ma ġiex iffurmat mill-PE flimken mal-Parlamenti nazzjonali. Involviment fil-proċeduri għall-ħatra tad-Direttur Il-PE għandu jkollu d-dritt li jagħmel xi mistoqsijiet lill-kandidati, jagħti l-opinjoni tiegħu u jistabbilixxi ordni ta’ preferenza. Il-Bord ta’ Tmexxija għandu jikkunsidra dawk l-opinjonijiet meta jaħtar id-Direttur. Din il-proposta ma ġietx aċċettata. Dispożizzjonijiet iktar stretti dwar il-protezzjoni tad-dejta Il-PE jagħti importanza konsiderevoli lit-tisħiħ tad-dispożizzjonijiet dwar il-protezzjoni tad-dejta biex jiġu introdotti salvagwardji addizzjonali. Dan irid iqis ukoll il-'livell ta' rispett tad-drittijiet tal-bniedem, tad-demokrazija u tal-istat tad-dritt'[27] fir-relazzjonijiet tal-Europol ma’ pajjiżi terzi. Ma kienx hemm tkomplija fuq l-idea li l-PE jiġi involut direttament fil-proċessi tal-protezzjoni tad-dejta. L-opinjonijiet tal-Parlamenti nazzjonali ►Prinċipalment, il-Parlamenti Nazzjonali użaw il-forum COSAC biex ifissru l-aġenda tagħhom fir-rigward tal-kontroll parlamentari nazzjonali tal-Europol. Il-COSAC stiednet biex ikun hemm sorveljanza tal-Europol magħmula bi ftehim bejn il-PE u l-Parlamenti nazzjonali. Dan il-forum ma spjegax kif kienu se jiġu implimentati proċeduri li jaħdmu tajjeb, imma stieden biex ikun hemm konsultazzjoni u involviment tal-Parlamenti nazzjonali fil-proċess ta’ diskussjoni dwar l-implimentazzjoni tal-iskrutinju demokratiku[28]. Madankollu, fl-2009, bi preparazzjoni għall-41 Konferenza, is-Segretarjat tal-COSAC ħejja rapport interessanti msejjes fuq stħarriġ mibgħut lill-Parlamenti kollha tal-UE. Peress li parti mir-rapport jittratta dwar il-kwistjoni ta' sorveljanza parlamentari tal-Europol, dan jagħti idea ġenerali tas-sitwazzjoni fil-livell nazzjonali u kif ukoll tas-suġġerimenti li saru mill-Parlamenti nazzjonali[29]. Proposti biex tiġi implimentata l-koperazzjoni parlamentari stipulata fl-Artikolu 88 TFUE[30] . Għadd konsiderevoli ta’ Parlamenti esprimew l-opinjoni li l-Laqgħat tal-Kumitat Konġunt (LKK) jew il-Laqgħat Parlamentari Konġunti (LPK) għandhom jitqiesu bħala strumenti għall-kisba ta’ koperazzjoni effiċjenti bejn il-Parlamenti. Fir-rigward ta' kif għandhom ikunu komposti, kien hemm medda ta’ suġġerimenti mill-użu tal-laqgħat interparlamentari eżistenti, il-ħolqien ta’ kumitat speċifiku mħallat magħmul minn membri tal-Parlamenti nazzjonali u tal-PE, sa t-titjib tar-rwol eżistenti tal-COSAC. Possibilità oħra li tqieset kienet kombinazzjoni tas-suġġerimenti kollha. Ir-rapport fih medda vasta ta’ opinjonijiet dwar ir-rwol potenzjali tal-COSAC fl-iskrutinju tal-attivitajiet tal-Europol. Għadd ta’ Parlamenti ddikjaraw li COSAC tista’ sservi ta’ forum għad-diskussjoni, il-qsim tal-ideat u l-iskambju ta’ informazzjoni kif ukoll tal-aħjar prattiki fil-qasam tal-iskrutinju demokratiku tal-Europol. Uħud mill-Parlamenti ssuġġerew li d-Direttur tal-Europol għandu jiġi mistieden jipparteċipa f'dawn id-diskussjonijiet biex jipprovdi informazzjoni, fuq bażi regolari, dwar l-attivitajiet tal-Europol u li l-iskrutinju tal-attivitajiet tal-Europol għandu jkunu punt fiss fuq l-aġenda tal-laqgħat tal-COSAC. Madankollu, assembleji nazzjonali oħra, appoġġati mill-PE, esprimew tħassib li dawn il-punti ma kienux se jkunu adatti għar-rwol tal-COSAC u kienu iktar adatti għal kumitat speċjalizzat tal-PE. It-titjib tal-iskrutinju parlamentari fuq il-livell nazzjonali wara d-dħul fis-seħħ tat-Trattat ta' Liżbona[31] Jidher li hafna mill-Parlamenti ma ddiskutewx din il-kwistjoni fil-fond u ftit tibdiliet konkreti ġew imsemmija. Madankollu, uħud kienu diġà ddefinixxew fid-dettall l-involviment tagħhom fil-futur, pereżempju t-twaqqif ta' grupp amministrattiv ta' ħidma speċifiku, laqgħat mal-Parlamentari kompetenti u mar-rappreżentanti tal-gvern u valutazzjoni tas-sistema attwali ta’ skrutinju. ►Il-kwistjoni speċifika ta’ kontroll demokratiku tal-Europol ġiet diskussa wkoll f'konferenza interparlamentari, magħmula għal dak li skop, dwar il-Kontroll Parlamentari tal-Europol fl-2001 fl-Aja. Fl-abbozz ta’ riżoluzzjoni tal-konferenza hawn fuq imsemmija saru suġġerimenti konkreti għall-ewwel darba rigward il-kontroll parlamentari nazzjonali tal-Europol[32]. Ir-rakkomandazzjoni ċentrali kienet il-ħolqien ta’ ‘Kumitat-Parlopol’. L-iskop ta’ ‘Parlopol’ kien li tiġi ffurmata netwerk għall-iskambju ta' informazzjoni u għat-teħid ta' inizjattivi b'mod iktar konġunt. Kellu jkun magħmul minn ‘parlamentari mill-Parlamenti nazzjonali u mill-PE responsabbli mill-pulizija u l-ġustizzja, li huma suġġetti għal xi forma ta' koperazzjoni jew integrazzjoni Ewropea fil-Kunsill tal-Ministri jew fil-korpi governattivi tal-Europol’. Netwerk bħal din għandha tiffaċilita wkoll l-approċċ konġunt minn mekkaniżmi varji ta’ kontroll tal-parlamenti nazzjonali via r-rappreżentanti tal-gvern tal-Istati Membri. Mir-rapport tal-COSAC tal-2009, hawn fuq imsemmi, jidher li kien diffiċli għall-Parlamenti nazzjonali, biex waħidhom, jiġbru biżżejjed informazzjoni dwar id-deċiżjonijiet rilevanti tal-Kunsill tal-Ministri u tal-Bord ta’ Tmexxija tal-Europol. PROSPETTI GħALL-ĠEJJIENI: IL-EUROPOL FIL-QAFAS ISTITUZZJONALI ġDID It-Trattat ta’ Liżbona ġab għadd ta’ innovazzjonijiet li għandhom impatt dirett fuq l-iżvilupp fil-futur tal-Europol u effett dirett fuq il-kwistjoni ta’ skrutinju parlamentari. Il-kwistjoni tal-għoti ta’ poteri ta’ impożizzjoni — Artikolu 88(3) TFUE F’dawn l-aħħar għaxar snin, l-estensjoni tal-missjoni tal-Europol biex tinkudi wkoll poteri ta’ impożizzjoni kienet kwistjoni miftuħa. Madankollu, fid-diskussjonijiet li saru, l-introduzzjoni ipotetika ta’ poteri ta’ impożizzjoni kienet marbuta mal-kundizzjoni eżistenti minn qabel ta’ iktar sorveljanza parlamentari u ġudizzjarja tal-Europol. Fil-Komunikazzjoni tagħha tal-2002[33], il-Kummissjoni ddikjarat li fil-futur kienu se jkunu meħtieġa miżuri b'applikazzjoni iktar wiesgħa jekk il-Europol kienet se tiġi fdata b’poteri investigattivi. Konklużjoni simili ssemmiet l-aħħar fid-dokument ta’ ħidma tar-rapporteur tal-Kumitat LIBE fi Frar 2007[34]. Issa, żvilupp ta’ dan it-tip huwa eskluż. L-Artikolu 88(3) tat-TFUE jeskludi l-għotja ta’ poteri ta’ impożizzjoni lill-Europol fil-futur: ‘Kwalunkwe azzjoni operattiva mill-Europol għandha titwettaq flimkien u bi ftehim mal-awtoritajiet tal-Istat Membru jew tal-Istati Membri li t-territorju tiegħu jew tagħhom huwa kkonċernat. L-applikazzjoni ta' miżuri ta’ impożizzjoni għandha tkun ir-responsabiltà esklużiva tal-awtoritajiet nazzjonali kompetenti.’ Il-Europol m’għandha l-ebda poter li ġeneralment jaqa’ fl-ambitu tal-korpi tal-pulizija nazzjonali - bħad-dritt ta' arrest, ta' perkwiżizzjoni tad-djar, jew ta' interċettazzjoni telefonika. Id-dispożizzjoni li tagħti lill-Europol id-dritt li titlob lil Stat Membru biex jibda investigazzjonijiet[35] tat-tip kriminali, tippermettilha biss li tinsisti li tittieħed azzjoni f'każijiet speċifiċi u mhux li ġġiegħel lil Stat Membru biex jibdihom. L-istess ħaġa tapplika għall-parteċipazzjoni tal-aġenti tal-Europol fi gruppi konġunti ta’ investigazzjoni[36], li ssir bħala appoġġ, filwaqt li t-teħid ta’ kwalunkwe miżura ta’ impożizzjoni tibqa’ r-responsabilità esklużiva tal-awtoritajiet kompetenti tal-Istat Membru[37]. Ir-rwol tal-Parlamenti nazzjonali skont it-Trattat ta’ Liżbona It-Trattat ta’ Liżbona jżid id-drittijiet u l-obbligi tal-Parlamenti nazzjonali sal-punt li jikkontribwixxu b'mod attiv lejn it-tħaddim tajjeb tal-Unjoni[38]. Ir-rwol il-ġdid tagħhom fil-proċess politiku jinkludi: - li jirċievu mill-Kummissjoni kwalunkwe abbozz ta’ att leġislattiv (fl-istess ħin li jintbagħat lill-PE u lill-Kunsill); - li jivverifikaw il-konformità tal-atti mal-prinċipju ta' sussidjarjetà. Għalhekk, il-Parlamenti nazzjonali issa huma atturi importanti fl-istadji bikrin tat-tfassil tal-politika Ewropea. Bi prospett ta' regolament tal-Europol fil-futur, kif meħtieġ mill-Artikolu 88(2) TFUE, l-involviment tal-Parlamenti nazzjonali fl-iskrutinju tal-abbozzi ta’ atti leġislattivi fuq il-livell Ewropew għandu implikazzjonijiet ukoll fil-kwistjoni ta' skrutinju parlamentari tal-Europol. Skont il-qafas ta’ Liżbona, il-Parlamenti nazzjonali għandhom id-dritt li jiġu infurmati dwar il-proposti leġislattivi u għandhom l-opportunità li jesprimu l-opinjoni tagħhom. Fuq il-bażi ta’ proċeduri nazzjonali ta' konsultazzjoni, il-Parlamenti nazzjonali jistgħu jagħtu opinjoni dwar kwalunkwe proposta leġislattiva minn leġislatur tal-EU. L-opinjoni tal-Parlament tista' tkun vinkolanti fuq il-pożizzjoni tal-gvern fil-Kunsill, u dan jiddependi mid-dispożizzjonijiet tal-liġi nazzjonali. Għaldaqstant, il-Parlamenti nazzjonali se jkunu jistgħu jikkontribwixxu fit-tfassil tar-regolament futur li jirregola l-Europol. KONKLUżJONIJIET U RAKKOMANDAZZJONIJIET Ma jistax ikun hemm dubji li l-attivitajiet marbuta mal-infurzar jeħtieġ li jkunu sorveljati, fuq kollox meta jinterferixxu fid-drittijiet u l-libertajiet fundamentali taċ-ċittadini. Fil-każ tal-Europol, l-Artikolu 88 tat-TFUE jipprovdi għall-istabbiliment ta' mekkaniżmi ta’ kontroll għall-Parlament Ewropew u l-Parlamenti nazzjonali. Il-missjoni u l-ħidma tal-Europol għandhom il-potenzjal li jaffettwaw id-dritt tal-individwi għall-privatezza[39]. Għalhekk, il-kontroll mill-Parlament Ewropew flimkien mal-Parlamenti nazzjonali huwa meħtieġ biex titejjeb il-leġittimità demokratika f’dan il-qasam partikulari ta’ koperazzjoni transnazzjonali tal-UE. F’dawn l-aħħar snin, id-diskussjonijiet dwar il-futur tal-Europol spiss iffukaw fuq il-possibilità ta’ estensjoni tar-rwol tagħha biex jiġu inklużi poteri ta’ impożizzjoni simili għal dawk mogħtija lill-korpi tal-pulizija nazzjonali. Kien hemm kunsens ġenerali li estensjoni bħal din tal-poteri tagħha għandha tkun akkumpanjata b'tisħiħ tas-setgħat parlamentari ta' sorveljanza. Kif diġà rajna, minkejja t-tijib gradwali fil-ħidma tal-Europol, għadha ma kisbet l-ebda mezz ta’ azzjoni investigattiva ta' impożizzjoni jew awotonoma[40] u l-TFUE jżomm lill-aġenzija milli tikseb kwalunkwe poter ta’ impożizzjoni fil-futur. Minħabba n-natura tal-poteri tal-Europol, il-mekkaniżmi eżistenti ta' kontroll ġeneralment kienu meqjusa legalment xierqa u — meta kkunsidrati flimkien — dawn il-mekkaniżmi jmorru lil hinn minn dak li ġeneralment jeżisti fir-rigward tal-kontroll parlamentari tas-servizzi tal-pulizija fl-Istati Membri. Madankollu, għad hemm xi kwistjonijiet pendenti fid-dibattitu dwar is-sorveljanza parlamentari. Uħud minn dawn il-kwistjonijiet ġew trattati fuq fuq f’laqgħa tal-Kumitat interparlamentari[41] li saret riċentement. L-ewwel nett, l-interpretazzjoni tal-kontrolli eżistenti permezz tal-Parlamenti, tal-korpi nazzjonali ta’ sorveljanza tad-data, tal-Korp ta’ Sorveljanza Konġunt tal-Europol u tal-Bord ta’ Tmexxija, hija li dawn il-kontrolli qed jiġu eżerċitati b’mod indirett, frammentat u diffiċli biex jifthiem. Il-Parlamenti nazzjonali jqisu b'mod partikulari li l-proċess ta’ sorveljanza permezz tal-kontroll tar-rappreżentant governattiv tagħhom fuq il-Bord jew fil-Kunsill, huwa wieħed twil u diffiċli. Barra minn hekk, kien hemm diffikultà biex jiġu koordinati l-isforzi bejniethom. Jista’ jkun li l-Parlamenti nazzjonali għadhom iħossu li għandhom nuqqas ta’ informazzjoni dwar il-ħidma tal-Europol. It-tieni nett, fin-nuqqas ta’ rwol leġislattiv ċar u preċiż, il-PE ilu għal xi żmien jesprimi x-xewqa li jeżerċita skrutinju iktar mill-qrib u fil-fond tal-attivitajiet tal-Europol. Id-Deċiżjoni tal-Kunsill 2009 introduċiet innovazzjonijiet li jestendu b’mod konsiderevoli r-rwol tal-PE vis-à-vis il-Europol u pprovdiet ukoll opportunitajiet għal mekkaniżmi ta’ skambju regolari ta’ informazzjoni. Madankollu, dawn l-istrumenti ġodda ta’ sorveljanza ma jittrattawx il-koordinazzjoni bejn il-Parlament Ewropew u l-Parlamenti nazzjonali fir-rigward tal-kwistjoni ta' sorveljanza. Barra minn hekk, fin-nuqqas ta’ laqgħa tal-kumitati parlamentari nazzjonali responsabbli mill-kwistjonijiet marbuta mal-pulizija, li tixbaħ lil dik tal-COSAC, il-koordinazzjoni tal-isforzi tal-Parlamenti Nazzjonali tista’ tiżdied. Ir-rakkomandazzjonijiet imressqa fit-taqsimiet li ġejjin huma maħsuba biex jindirizzaw dawn il-kwistjonijiet, billi jipprovdu elementi biex jiġu diskussi fid-dibattitu interistituzzjonali dwar il-mekkaniżmu għal skrutinju parlamentari. Is-suġġerimenti fit-taqsimiet 5.1 u 5.2 jistgħu jkunu implimentati anki qabel ma jsir regolament ġdid tal-Europol, li għandu jsir fl-2013, minħabba l-ħtieġa li ssir valutazzjoni tad-Deċiżjoni tal-Kunsill attwali u valutazzjoni ta’ impatt. Il-forma u l-kontenut tal-proċeduri ta' skrutinju demokratitku tal-Europol, li għad iridu jsiru, se jiddependu fuq il-kontribuzzjonijiet li se jingħataw mill-istituzzjonijiet u minn partijiet interessati oħra fil-kuntest tar-riflessjoni li għaddejja dwar il-qafas legali tal-Europol fil-futur. Dan il-proċess, imniedi f’April 2010 mill-Kummissjoni, jinvolvi l-partijiet istituzzjonali interessati kollha. L-ewwel laqgħa saret f’Lulju 2010. Ir-riżultati tal-ħidma attwali tal-grupp interistituzzjonali dwar l-aġenziji regolatorji[42] se jipprovdu wkoll kontribut ta' valur fid-dibattitu. Ir-riflessjoni globali se tkun ta' importanza kbira għal proposta soda u maħsuba tajjeb. Din il-komunikazzjoni għandha l-għan li tkun l-ewwel pass f'dik id-direzzjoni. It-twaqqif ta’ forum permanenti konġunt jew interparlamentari Il-Kummissjoni tappoġġa din l-idea, li tressqet f’diversi okkażjonijiet, u hija appoġġata wkoll mill-Parlamenti u mill-persuni akkademiċi. Il-qafas istituzzjonali tat-Trattat ta’ Liżbona jipprovdi opportunità ġdida biex l-idea titpoġġa fil-prattika[43]. Forum interparlamentari jista’ jkun magħmul mill-kumitati responsabbli għall-affarijiet tal-pulizija, kemm tal-Parlamenti nazzjonali u kemm tal-PE. Dan il-korp konġunt jista’ jiltaqa’ b’regolarità kull tant żmien u jistieden lid-Direttur tal-Europol biex jiġu diskussi kwistjonijiet relatati mal-ħidma tal-aġenzija. Pereżempju jista’ jistabblixxi wkoll sub-grupp li jżomm kuntatt dirett mal-Europol[44]. Il-Kummissjoni tirrakkomanda li ċ-Chairman tal-Bord ta’ Tmexxija għandu jkun mistieden biex jidher quddiem dan il-korp. Bil-ħolqien ta’ dan il-forum, se jiġi stabbilit mekkaniżmu formali għall-iskambju ta’ informazzjoni u l-koordinazzjoni bejn il-Parlamenti nazzjonali u l-PE, bil-għan li jkun hemm għaqda fil-kontroll parlamentari fuq il-livell tal-Unjoni Ewropea (mingħajr preġudizzju għall-proċeduri parlamentari nazzjonali). Il-Kummissjoni tilqa’ l-opportunità li tkun involuta b’mod attiv fil-ħidma ta’ dan il-korp. Dan il-korp konġunt għandu jkun flessibbli biżżejjed li jippermettilu li jopera b’mod effiċjenti. Huwa fis-setgħa kemm tal-PE u kemm tal-Parlamenti nazzjonali li jikkoordinaw il-ħidma tagħhom u jtejbu l-koperazzjoni bejniethom, u għandu jsirilhom kuraġġ biex jieħdu inizjattiva bħal din u kif ukoll il-kontroll tal-proċeduri tagħhom stess. Iktar trasparenza: strateġija ta’ komunikazzjoni ġdida mal-PE u mal-Parlamenti nazzjonali Sabiex il-PE jkun jista’ jikkontribwixxi fit-tfassil ta’ linjigwida strateġiċi u jieħu sehem fl-istabbiliment ta' prijoritajiet għall-attivitajiet tal-aġenzija, ikun ta’ siwi jekk isir dibattitu fil-Kumitat LIBE dwar l-istrateġija multiannwali tal-Europol u l-programm ta’ ħidma annwali tagħha. F’dawn l-aħħar snin, il-Europol għamlet sforzi konsiderevoli biex ittejjeb ir-responsabilità tagħha, inter alia , billi żviluppat proċessi li jkejlu l-prestazzjoni tagħha. Fuq perjodi ta’ żmien li jvarjaw, il-Europol tipproduċi rapporti ta' valutazzjoni u dokumenti oħra ta’ valutazzjoni tal-ħidma tagħha. Il-leġittimità demokratika tal-Europol se tieħu benefiċċju miż-żieda fit-trasparenza fir-rigward tal-PE u tal-Parlamenti nazzjonali. Għalhekk, il-Europol għandha tgħaddi b'mod sistematiku lill-PE, u permezz ta' punti ta' kuntatt indikati, anki lill-Parlamenti nazzjonali: - aġġornament regolari tal-kisbiet tagħha fil-qasam tal-operat tagħha; kif ukoll - ir-riżultati tal-'istħarriġ fost l-utenti’[45] (kull sentejn (2)). Bil-għan li tiġi kkonsolidata l-komunikazzjoni bejn il-forum interparlamentari fil-futur u l-korpi governattivi tal-Europol, jista’ jitqies ukoll li jkun hemm skambju ta’ opinjonijiet regolari meta jitressqu d-dokumenti strateġiċi tal-Europol jew ir-rapporti hawn fuq imsemmija, mid-Direttur u/jew miċ-Chairperson tal-Bord ta' Tmexxija. In-netwerk tal-forum interparlamentari jista’ jservi wkoll bħala mezz ta’ informazzjoni, billi jgħaddi b’ħeffa d-dokumenti relatati mal-Europol lill-Parlamenti nazzjonali. Fl-aħħar nett, il-Kummissjoni se żżomm lill-Parlamenti nazzjonali infurmati dwar l-iżvilupp tal-valutazzjoni tad-Deċiżjoni tal-Kunsill dwar il-Europol. Separazzjoni tar-rwoli Fid-dawl ta' regolament possibbli fil-futur, se jkun importanti li tiġi żgurata separazzjoni xierqa bejn il-poteri leġislattivi u l-poteri eżekuttivi u bejn l-awtoritajiet li għandhom rwoli differenti. Għaldaqstant, il-Kummissjoni ma tirrakkomandax li l-PE jaħtar membri fil-Bord ta’ Tmexxija. Bl-istess mod, biex jiġi evitat li l-ħatra tad-Direttur eżekuttiv issir kwistjoni politika, il-Kummissjoni hija tal-opinjoni li hu jew hi għandu/għandha jinħatar/tinħatar mill-Bord ta' Tmexxija u mhux mill-Kunsill jew mill-PE. [1] Deċiżjoni tal-Kunsill 2009/371/ĠAI tas-6 April 2009 li tistabblixxi l-Uffiċċju Ewropew tal-Pulizija, (ĠU L 121/37, 15.05.2009) (id-“Deċiżjoni tal-Kunsill”). [2] ĠU C 316, 27.11.1995, p.1. [3] 1. Il-Protokoll imfassal skont l-Artikolu 43(1) tal-Konvenzjoni Europol li jemenda l-Artikolu 2 u l-Anness tal-Konvenzjoni — (il-‘Protokoll dwar il-Ħasil tal-Flus’), ĠU C 358, 13.12.2000, p.2 2. Il-Protokoll li jemenda l-Konvenzjoni Europol u l-Protokoll dwar il-privileġġi u l-immunitajiet tal-Europol, il-membri tal-fergħat tiegħu, id-deputati diretturi u l-impjegati tal-Europol — (il-‘Protokoll JIT’), ĠU C 312, 16.12.2002, p. 2 3. Il-Protokoll imfassal skont l-Artikolu 43(1) tal-Konvenzjoni Europol li jemenda l-istess Konvenzjoni — (il-‘Protokoll Daniż’), ĠU C 002, 06.01.2004, p.3 [4] Il-Programm ta' Stokkolma — Ewropa miftuħa u sikura għas-servizz u l-protezzjoni taċ-ċittadini, ĠU 115, 4.5.2010, p. 1. [5] Ara d-dokument tal-Kunsill 8677/01 Europol 39, Nota mill-Presidenza Svediża lill-Kumitat taħt l-Artikolu 36, Kontroll Demografiku fuq il-Europol. [6] Id-diskussjonijiet qabel l-adozzjoni tal-Konvenzjoni Europol nidew id-dibattitu dwar l-iskrutinju demokratiku. Filwaqt li appoġġa t-twaqqif tal-Europol, ir-rapporteur Hartmut Nassauer stieden biex issir reviżjoni tal-Konvenzjoni bil-għan li jiżdied l-iskrutinju parlamentari. (Sommarju tad-dibattitu fil-plenarja 14 ta’ Marzu 1996 — referenza tal-proċedura fil-fajl: INI/1994/2221). [7] Artikolu 42(1) tad-Deċiżjoni tal-Kunsill. [8] Artikolu 43(6), (9) u (10) tad-Deċiżjoni tal-Kunsill. [9] Artikolu 48 tad-Deċiżjoni tal-Kunsill. [10] Artikolu 37(10) tad-Deċiżjoni tal-Kunsill. [11] Barra minn hekk, l-Artikolu 27(4)(a) tar-Regolament tal-Kunsill (KE, Euratom) Nru 652/2008 tad-9 ta’ Lulju 2008, li jemenda r-Regolament (KE, Euratom) Nru 2343/2002 dwar ir-Regolament Finanzjarju ta’ qafas għall-korpi msemmija fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (ĠU L 181/23, 10 ta’ Lulju 2008, p. 23-34) kif emendat mir-Regolament tal-Kunsill Nru 652/2008 tad-9 ta’ Lulju 2008, jeħtieġ li l-Europol 'sa mhux iktar tard mill-31 ta’ Marzu ta’ kull sena, jibgħat lill-Kummissjoni u lill-awtorità baġitarja l-abbozz l-iktar riċenti tal-pjan ta’ ħidma'. [12] L-awtorità indipendenti u esterna ta’ sorveljanza fil-qasam tal-protezzjoni tad-data tal-Europol. [13] Artikolu 34(6) tad-Deċiżjoni tal-Kunsill. [14] Il-ħdax-ir rapport li jsir darbtejn fis-sena Żviluppi fl-Unjoni Ewropea – proċeduri u prattiki rilevanti għall-iskrutinju parlamentari, ippreparat mis-Segretarjat tal-COSAC u mressaq fil-XLI Konferenza tal-Kumitati tal-Affarijiet Komunitarji u Ewropej tal-Parlamenti tal-Unjoni Ewropea, 11 -12 ta’ Mejju 2009, Praga, www.cosac.eu. [15] Pereżempju, fil-proċess qabel l-adozzjoni tad-Deċiżjoni tal-Kunsill, dan irriżulta f’riserva mill-Parliament tar-Repubblika Ċeka, li adotta riżoluzzjoni li saħqet il-ħtieġa li l-miżuri proposti jikkonformaw mar-rekwiżiti ta' proporzjonalità. Il-Kumitat għall-Affarijiet Kostituzzjonali u Legali ta l-parir li l-gvern japprova l-proposta sakemm jiġu rispettati ċerti kundizzjonijiet. [16] a) Riżoluzzjoni dwar l-Europol adottata fl-14 ta’ Marzu 1996, A4-0061/96 imsejsa fuq ir-rapport minn Hartmut Nassauer, Kumitat għal-Libertajiet Ċivili u l-Affarijiet Interni - minn hawn ‘il quddiem imsejħa r-Riżoluzzjoni tal-1996. b) Rakkomandazzjoni tal-Kunsill dwar il-Europol: it-tisħiħ tal-kontrolli parlamentari u l-estensjoni tas-setgħat; A4-0064/1999, riżoluzzjoni mhux leġislattiva adottata fit-13 ta’ April 1999, imsejsa fuq proposta għal rakkomandazzjoni dwar il-Europol: it-tisħiħ tal-kontrolli parlamentari u l-estensjoni tas-setgħat, Kumitat għal-Libertajiet Ċivili u l-Affarijiet Interni, Rapporteur: Hartmut Nassauer, 23 ta’Frar 1999, A4-0064/99 — minn hawn ‘il quddiem imsejħa r-Rakkomandazzjoni 1999. c) Riżoluzzjoni dwar ‘inizjattiva Portugiża’ tal-Parlament Ewropew, A5-0312/2000, adottata fl-14 ta' Novemberu 2000, imsejsa fuq ir-rapport tar-Rapporteur Anna Karamanou, Kumitat għal-Libertajiet Ċivili u l-Affarijiet Interni – minn hawn ‘il quddiem imsejħa ir-Riżoluzzjoni 2000. d) ‘l-Inizjattiva Belġjana-Svediża’ – Riżoluzzjoni li tinkludi emendi tal-Parlament Ewropew adottati fit-13 ta’ Novembru 2001 imsejsa fuq ir-rapport dwar l-inizjattiva tar-Renju tal-Belġju u tar-Renju tal-Isvezja bil-għan li jiġi adottat Att tal-Kunsill li jfassal Protokoll li jemenda l-Konvenzjoni dwar it-twaqqif ta’ Uffiċċju Ewropew tal-Pulizija (Konvenzjoni Europol), etc, Kumitat għal-Libertajiet Ċivili u l-Affarijiet Interni, Rapporteur: Maurizio Turco, 24 ta’ Ottubru 2001, FINALI A5-0370/2001 — minn hawn ‘il quddiem imsejħa Riżoluzzjoni 2001. e) 'Inizjattiva Belġjana – Spanjola’ – Riżoluzzjoni mhux leġislattiva adottata fit-30 ta’ Mejju 2002 (P5-TA(2002)0269 imsejsa fuq ir-rapport dwar l-inizjattiva tar-Renju tal-Belġju u tar-Renju ta’ Spanja bil-għan li jiġi adottat Att tal-Kunsill li jfassal Protokoll li jemenda l-Konvenzjoni dwar it-twaqqif ta’ Uffiċċju Ewropew tal-Pulizija (Konvenzjoni Europol) etc. u Rakkomandazzjoni tal-Parlament Ewropew lill-Kunsill dwar l-iżvilupp futur tal-Europol u l-inkorporazzjoni awtomatika tiegħu fis-sistema istituzzjonali tal-Unjoni Ewropea, Kumitat għal-Libertajiet Ċivili u l-Affarijiet Interni, Rapporteur: Gérard M.J. Deprez, 16 ta’ Mejju 2002, FINALI A5-0173/2002 — minn hawn ‘il quddiem imsejħa Rakkomandazzjoni 2002 .f) Rakkomandazzjoni tal-Kunsill dwar l-iżvilupp futur tal-Europol (2003/2070 (INI) – riżoluzzjoni mhux leġislattiva adottata fl-10 ta’ April 2003 (P5_TA(2003)0186, imsejsa fuq rapport minn Ko-Rapporteurs: Christian Ulrik von Boetticher, Maurizio Turco, 7 ta’ April 2003 A5-0116/2003 — minn hawn ‘il quddiem imsejħa Rakkomandazzjoni 2003. g) Riżoluzzjoni leġislattiva tas-17 ta’ Jannar 2008 dwar il-proposta għal deċiżjoni tal-Kunsill li twaqqaf l-Uffiċċju Ewropew tal-Pulizija (EUROPOL), P6_TA (2008)0015 msejsa fuq rapport dwar it-twaqqif tal-Uffiċċju Ewropew tal-Pulizija (Europol), Kumitat għal-Libertajiet Ċivili u l-Affarijiet Interni, Rapporteur: Agustín Díaz de Mera García Consuegra, 15.11.2007 A6-0447/2007 — minn hawn ‘il quddiem imsejħa Riżoluzzjoni 2008. [17] Dokument ta’ ħidma dwar it-twaqqif ta’ Uffiċċju Ewropew tal-Pulizija (Europol) li ppreċeda r-Riżoluzzjoni 2008, Kumitat għal-Libertajiet Ċivili, il-Ġustizzja u l-Affarijiet Interni, Rapporteur: Agustín Díaz de Mera García Consuegra, 19 ta’ Frar 2007 PE 384.589v01-00. [18] Punt 15 tar-Riżoluzzjoni 1996. [19] a) Punt 11 tar-Riżoluzzjoni 1996.b) Emenda 8 fir-Riżoluzzjoni 2000.c) Rakkomandazzjoni 4 tar-Rakkomandazzjoni 2002.d) Rakkomandazzjoni 4 tar-Rakkomandazzjoni 2003. [20] a) Emenda 7 fir-Riżoluzzjoni 2000.b) Rakkomandazzjoni 4 tar-Rakkomandazzjoni 2002. c) Rakkomandazzjoni 4 tar-Rakkomandazzjoni 2003. [21] Artikolu 34 paragrafu 1 tal-Konvenzjoni. [22] Artikolu 34 paragrafu 2 tal-Konvenzjoni. [23] Riżoluzzjoni 2008. [24] Artikolu 48 tad-Deċiżjoni tal-Kunsill dwar il-Europol. [25] L-emenda 50. [26] L-emenda 39. [27] L-emenda 58. [28] L-iktar kontribuzzjonijiet riċenti: Kontribuzzjoni tal-XLIV COSAC, Brussell, 24 - 26 ta’ Ottubru 2010, Kontribuzzjoni tat-XLII COSAC, Stokkolma, 4 - 6 ta’ Ottubru 2009 u Kontribuzzjoni tal-XLI COSAC, Praga, 10 - 12 ta’ Mejju 2009 www.cosac.eu. [29] Il-ħdax-ir rapport li jsir darbtejn fis-sena: Żviluppi fl-Unjoni Ewropea – proċeduri u prattiki rilevanti għall-iskrutinju parlamentari, ippreparat mis-Segretarjat tal-COSAC u mressaq fil-XLI Konferenza tal-Kumitati tal-Affarijiet Komunitarji u Ewropej tal-Parlamenti tal-Unjoni Ewropea, 11-12 ta’ Mejju 2009, Praga, partijiet 1.4 u 1.5 www.cosac.eu. [30] Ikopri wkoll il-valutazzjoni tal-Eurojust stipulata fl-Artikolu 85 TFUE. [31] Il-ħdax-ir rapport li jsir darbtejn fis-sena: Żviluppi fl-Unjoni Ewropea – proċeduri u prattiki rilevanti għall-iskrutinju parlamentari, ippreparat mis-Segretarjat tal-COSAC u mressaq fil-XLI Konferenza tal-Kumitati tal-Affarijiet Komunitarji u Ewropej tal-Parlamenti tal-Unjoni Ewropea, parti 1.2. [32] Abbozz ta’ Riżoluzzjoni tal-Konferenza Interparlamentari dwar il-Kontroll Parlamentari tal-Europol fl-Aja, 8 ta’ Ġunju 2001. [33] Komunikazzjoni mill-Kummissjoni lill-Parlament Ewropew u lill-Kunsill — Kontroll Demokratiku tal-Europol, 26.02.2010, COM(2002) 95 finali. [34] Dokument ta’ ħidma dwar it-twaqqif ta’ Uffiċċju Ewropew tal-Pulizija (Europol), Kumitat għal-Libertajiet Ċivili, il-Ġustizzja u l-Affarijiet Interni, Rapporteur: Agustín Díaz de Mera García Consuegra, 19 ta’ Frar 2007 PE 384.589v01-00. [35] Artikolu 7 tad-Deċiżjoni tal-Kunsill. Id-dritt li jintalab il-ftuħ ta’ investigazzjoni kien diġà inkluż fl-Artikolu 3 tal-Konvenzjoni Europol. Issa l-Istati Membri għandhom l-obbligu li jwieġbu għat-talba tal-Europol ('għandhom'), filwaqt li qabel kienu jkunu sempliċement mistiedna biex iwieġbu ('jistgħu'), imma għadhom jistgħu jiddeċiedu li ma jibdewx l-investigazzjoni mitluba. [36] Artikolu 6 tad-Deċiżjoni tal-Kunsill. [37] Regolament tal-Kunsill (KE) Nru 371/2009 tas-27 ta’ Novembru 2008 li jemenda r-Regolament (Euratom, KEFA, KEE) Nru 549/69 dwar l-impjegati tal-Europol li jistabbilixxi l-kategoriji ta’ uffiċjali u impjegati oħra tal-Komunitajiet Ewropej li għalihom japplikaw d-dispożizzjonijiet tal-Artikolu 12, it-tieni paragrafu tal-Artikolu 13 u l-Artikolu 14 tal-Protokoll dwar il-Privileġġi u l-Immunitajiet tal-Komunitajiet (ĠU L 121, 15.05.2009, p.1) jiċċara li l-immunità mill-proċeduri legali ma tapplikax għall-impjegati tal-Europol li jipparteċipaw fil-gruppi konġunti ta’ investigazzjoni. [38] Artikolu 12 tat-Trattat dwar l-Unjoni Ewropea (TUE). [39] Artikolu 8 tal-Karta tad-Drittijiet Fundamentali tal-Unjoni Ewropea. [40] Anki l-biċċa xogħol li ngħatat lill-Europol riċentement fil-kuntest tal-implimentazzjoni tal-ftehim bejn l-UE u l-Istati Uniti dwar ir-Rintraċċar tal-Finanzi tat-Terroristi — il-proċess ta’ verifika tat-talbiet għad-dejta — mhix miżura ta’ impożizzjoni. [41] Laqgħa tal-Kumitat Interparlamentari dwar ‘Responsabilità Demokratika fil-Qasam tal-Libertà, is-Sigurtà u l-Ġustizzja; valutazzjoni tal-Europol, Eurojust, Frontex u Schengen’. 4 - 5 ta’ Ottubru 2010, Brussell. [42] Kif stabbilit wara l-Komunikazzjoni tal-Kummissjoni COM(2008)135 finali ‘Aġenziji Ewropej - il-mixja ‘l quddiem’. [43] L-Artikolu 9 tal-Protokoll (Nru 1) dwar ir-rwol tal-Parlamenti nazzjonali fl-Unjoni Ewropea tat-TFUE jistipula: ‘Il-Parlament Ewropew u l-Parlamenti nazzjonali għandhom jiddeterminaw flimkien l-organizzazzjoni u l-promozzjoni ta' kooperazzjoni interparlamentari effettiva u regolari fi ħdan l-Unjoni.’L-Artikolu 10 tal-Protokoll (Nru 1) jistipula: ‘Konferenza tal-korpi parlamentari speċjalizzati fl-affarijiet tal-Unjoni tista' tippreżenta kull kontribuzzjoni li jidhrilha xierqa għall-attenzjoni tal-Parlament Ewropew, tal-Kunsill u tal-Kummissjoni. Din il-konferenza għandha tippromwovi, fost affarijiet oħra, l-iskambju ta' informazzjoni u tal-aħjar prattika bejn il-Parlamenti nazzjonali u l-Parlament Ewropew, inklużi l-kumitati speċjali tagħhom. [44] Kif ġie suġġerit mill-Kummissjoni fil-Komunikazzjoni tagħha tal-2002. [45] L-Istħarriġ fost l-Utenti tal-Europol ikejjel is-sodifazzjon tal-konsumaturi mal-prestazjoni globali tal-Europol u ma' prodotti u servizzi magħżula u jintbagħat b'mod elettroniku lil utenti magħżula fl-Istati membri u msieħba, darba kull sentejn (2.